ปลัดกระทรวงสาธารณสุข ชี้ภาพรวมโควิด-19 กระจายไป 61 จังหวัดทั่วประเทศ ส่วนใหญ่ติดจากการรวมตัว สัมผัสใกล้ชิด
ปลัดกระทรวงสาธารณสุข ชี้ภาพรวมโควิด-19 กระจายไป 61 จังหวัดทั่วประเทศ ส่วนใหญ่ติดจากการรวมตัว สัมผัสใกล้ชิด  นพ.สุขุม กาญจนพิมาย ปลัดกระทรวงสาธารณสุข กล่าวว่า จากที่วันนี้ไทยมีผู้ป่วยสะสมเพิ่มเป็น 1,651 รายแล้วนั้น ล่าสุดพบโรคนี้กระจายไปยังพื้นที่ 61 จังหวัดทั่วประเทศแล้ว เมื่อดูข้อมูลรวมพบว่าผู้ป่วยใหม่ ที่เป็นผู้สัมผัสใกล้ชิดกับผู้ป่วยยืนยันกลุ่มก้อน สะสมมากถึง 396 ราย กลุ่มติดจากสนามมวยรวม 183 ราย ติดจากสถานบันเทิง 127 ราย คนไทยเดินทางกลับมาจากต่างประเทศรวม 127 ราย เป็นคนไทยที่ทำอาชีพเสี่ยงสัมผัสใกล้ชิดคนต่างชาติ 95 ราย เป็นคนไทยที่เข้ามาไทย 62 ราย เป็นคนไทยที่ไปร่วมพิธีทางศาสนาที่ประเทศมาเลเซีย รวม 37 ราย เป็นบุคลากรทางการแพทย์ รวม 21 ราย และคนที่เข้าไปอยู่ในที่ชุมชน คนรวมตัวค่อนข้างหนาแน่น ไปในที่ชุมชน เช่น ตลาดนัด สถานที่ท่องเที่ยวและสถานที่ราชการ รวม 12 ราย สะท้อนว่ามีการติดจากการรวมตัวและสัมผัสใกล้ชิดกันค่อนข้างมาก จึงขอความร่วมมือประชาชนช่วยกันเว้นระยะห่างระหว่างบุคคลอย่างเคร่งครัด ส่วนความพร้อมของกระทรวงสาธารณสุข ขณะนี้ได้จะร่วมกับโรงพยาบาลทุกสังกัดทั่วประเทศ ช่วยกันเตรียมพร้อมห้อง ICU พิเศษความดันลบ รองรับผู้ป่วยหนัก ขยายพื้นที่ดูแลพิเศษนอกโรงพยาบาลตามโรงแรม หรือสถานที่อื่นที่เหมาะสม เร่งกระจายยาและเวชภัณฑ์ต่างๆ ที่จำเป็น ทยอยถึงพื้นที่แล้วในวันนี้ แต่ที่ห่วงยาและเวชภัณฑ์หากเกิดกรณีผู้ป่วยเพิ่มพร้อมกันจำนวนมากแล้วมีเคสอาการหนักเพิ่มสูง สิ่งที่อาจขาดแคลนคือหน้ากากอนามัย N95 จึงเล็งนำระบบอบร้อนและฉายรังสี UV-C ความเข้มข้นพิเศษให้สามารถนำหน้ากาก N95  กลับมาใช้ซ้ำได้อีก ซึ่งระบบนี้มีงานวิจัยจากหลายองค์กรรองรับว่าฆ่าเชื้อนำกลับมาใช้ได้อย่างปลอดภัยและโรงพยาบาลรามาธิบดีได้ใช้ระบบนี้อยู่ ซึ่งได้มอบให้กรมวิทยาศาสตร์การแพทย์และกรมการแพทย์ ศึกษาหลักการเรื่องนี้นำสู่การใช้ต่อไป